অ্যাভাটার: দ্য লাস্ট এয়ারবেন্ডার
অ্যাভাটার: দ্য লাস্ট এয়ারবেন্ডার (ইংরেজি: Avatar: The Last Airbender অথবা কিছু দেশে অ্যাভাটার: দ্য লেজেন্ড অফ আং ইংরেজি: Avatar: The Legend of Aang) অ্যামি পুরস্কার জয়ী মার্কিন এনিমেশনকৃত টেলিভিশন ধারাবাহিক। বর্তমানে নিকেলোডিয়ন টেলিভিশন নেটওয়ার্কে এটি প্রদর্শিত হচ্ছে। বিধ্বংসী ফায়ার নেশন থেকে বিশ্বকে রক্ষার জন্য সুপ্রাচীন অ্যাভাটারদের বর্তমান উত্তরসূরী অ্যান এবং তার বন্ধুদের বিভিন্ন দেশ ও জাতিতে ভ্রমণ এবং ফায়ার বেন্ডারদের খুঁজে বের করে তাদের মোকাবেলা করার প্রচেষ্টা নিয়েই এর কাহিনী নির্মিত হয়েছে। কাহিনীর পটভূমি গঠিত হয়েছে মার্শাল আর্ট নিয়ন্ত্রিত এশীয় সংস্কৃতিতে। একে একটি গ্রন্থাকারের ধারাবাহিক বলা হয়, কারণ এর প্রতিটি মৌসুমকে বুক এবং এক মৌসুমের অন্তর্গত পর্বগুলোকে একেকটি চাপ্টার বলা হয়। এর সম্প্রচারের প্রকৃত তারিখ হিসেবে ২০০৪ সালের নভেম্বরকে উল্লেখ করা হলেও টিভিতে এর মূল সম্প্রচার শুরু হয়েছে ২০০৫ সালের ২১ ফেব্রুয়ারি। এছাড়া ডিভিডি আকারে বাজারে পাওয়া যায়, ইন্টারনেটে আইটিউন্‌স স্টোর বা এক্সবক্স লাইভ মার্কেটপ্লেস থেকে ডাউনলোডও করা যায়। এই ধারাবাহিকের স্রষ্টা এবং নির্বাহী প্রযোজক হলেন যৌথভাবে মাইকেল দান্তে ডিমার্টিনো এবং ব্রায়ান কনিয়েজকো। ৬-১১ বছরের শিশুদের কথা ভেবে নির্মিত হলেও নিকেলোডিয়ন চ্যানেলের রেটিং লাইনআপে এটি খুব ভালো স্কোর করেছে। এর সবচেয়ে বেশি রেটিংপ্রাপ্ত পর্বটি একসাথে প্রায় ৪.৪ মিলিয়ন দর্শক উপভোগ করেছিল। দর্শক ও সমালোচক সবার কাছেই এর জনপ্রিয়তা উল্লেখযোগ্য।জনপ্রিয় হওয়ার কারণেই নিকেলোডিয়ন এর দ্বিতীয় ও তৃতীয় মৌসুম শুরু কথা চিন্তা করতে পেরেছে। মোট ৯টি ডিভিডিতে এর বাজার সংস্করণ প্রকাশিত হয়েছে। এছাড়া একে নিয়ে জনপ্রিয় ধাঁচের কার্ড গেম, একটি ভিডিও গেম এবং দুটি লেগো সেট বেরিয়েছে। প্যরামাউন্ট পার্কস এতে প্রদর্শিত প্রাণীগুলোর স্টাফ সংরক্ষণ করেছে। এর ইংরেজি লোগোর সাথে চীনা অক্ষর 降卋(世)神通 (পিনিয়িন:Jiàngshì Shéntōng) রয়েছে।